Gjert Ingebrigtsen

Gjert Arne Ingebrigtsen (født 1966) er en norsk friidrettstrener kjent for at han trente tre av sine sønner; Henrik, Filip og Jakob til internasjonale titler. Trenerforholdet til barna ble avsluttet i 2022 etter en konflikt som senere førte til at faren i 2024 ble tiltalt for mishandling i nære relasjoner mot to av sine barn. I juni 2025 ble han frikjent for mishandling og dømt til betinget fengsel for kroppskrenkelse. Ingebrigtsen fortsatte som trener for Narve Gilje Nordås og Per Svela.

 Biografi 
miniatyr|325x325pk|Ingebrigtsen under Hytteplanmila 2020
Gjert Arne Ingebrigtsen ble født 12. januar 1966 i Båtsfjord i Finnmark. Han var sønn av Marvin Ingar Sverre Ingebrigtsen (1944–1970), som døde av kreft 26 år gammel. Ingebrigtsen vokste opp med sin alenemor sammen med en eldre og en yngre søster. Begge foreldrenes opphav kom fra Lofoten. 13 år gammel flyttet han til Rogaland med familien.

Han giftet seg med Tone Eva Tønnessen og sluttet med studier og begynte å jobbe da hun 18 år gammel ble gravid. Han fikk da jobb i Teknisk Bureau innen salg og kalkulasjon. Siden begynte han innen logistikk og ble siden sjef for logistikkplanlegging hos grossistselskapet Ahlsell. Etter hvert som barna presterte mer innen idrett, tok trenergjerningen over, og han fikk arbeide halv stilling hos Ahlsell.

Familien består av syv barn, hvorav tre, Henrik, Filip og Jakob løper på internasjonalt nivå. Øvrige barn heter Ingrid, Kristoffer, William og Martin. Gjert Ingebrigtsen er onkel til bassist Marvin Nygaard, kjent fra blant annet Kvelertak.

 Trenerkarriere 
På Idrettsgallaen 2019 ble han tildelt prisen for årets trener etter at han var nominert både til Idrettsgallaen 2017 og 2018. I sin takketale takket han familien, sin arbeidsgiver Ahlsell og sin mentor Ørjan Madsen.

Ingebrigtsen var februar 2022 først sykemeldt før det deretter ble gjort klart at han ikke lenger ville være treneren til sønnene. Årsaken skal være vold i nære relasjoner. Den 29. april 2024 ble Gjert Ingebrigtsen tiltalt for vold mot sin datter, og han skal i tillegg ha tvunget henne mot hennes vilje til å være med i TV-serien «Team Ingebrigtsen» og instruert henne hva hun skulle si. I juli samme år fikk også sønnen Jakob Ingebrigtsen medhold i klagen om henleggelse, som da ble omgjort.

Pr. mai 2022 er Gjert trener for tre utøvere, Narve Gilje Nordås, Per Svela og Benjamin Storm Rettore.

Ingebrigtsen har ingen trenerutdanning og har ikke selv drevet friidrett.

 TV-serien Team Ingebrigtsen 
TV-serien Team Ingebrigtsen på NRK handler om familien og gir et innblikk i Gjerts liv som trener for barna og hvordan familien balanserer trening, fritid og prioriteringer i årene 2013–2021.

 Bibliografi 
Ingebrigtsen har gitt to bøker som omtaler trenergjerningen. 

 2018: Kunsten å oppdra en verdensmester, Frode Saugestad (medforfatter), Aschehoug. ESBN 9788203297427
 2021: Gjerts metode, Aschehoug. ESBN 9788203298264

 Referanser 

 Eksterne lenker 


  Team Ingebrigtsen hos NRK

Kategori:Norske friidrettstrenere
Kategori:Norske sakprosaforfattere
Kategori:Personer fra Båtsfjord kommune
Kategori:Ingebrigtsen-familien